Къэбэрдей-Балъкъэр къэрал мэкъумэш университетым щытепсэлъыхьащ студент туризмэм зэрызебгъэужьыфыну Iэмалхэм
Мы гъэм и фокIадэм еджапIэ нэхъыщхьэхэр зэрызэгурыIуауэ щытам ипкъ иткIэ, Къэбэрдей-Балъкъэр къэрал мэкъумэш академием щыIащ Урысей Федерацэм и Президентым егъэщIылIа, цIыхубэ хозяйствэмрэ къэрал къулыкъумкIэ Урысей академием и студентхэр.
Нэхъыщхьэу ахэр къызытекIухьар къэрал кIуэцIым, нэхъ хэхауэ жыпIэмэ, Къэбэрдей-Балъкъэр Республикэм турист лъагъуэхэр «щыхэшынырщ».
РАНХиГС-м и лIыкIуэхэр, УФ-м къэрал кIуэцI, къэрал щIыб туризмэмкIэ и зэгухьэныгъэм и вице-президент Тищенкэ Александр зи унафэщIыр, республикэм махуитIкIэ щыIащ.
ХьэщIэхэр яIущIащ академием и ректор Апажэ Аслъэн, еджапIэ нэхъыщхьэм и президент Щыхьмырзэ Мухьэмэд, сату-технологие факультетым и декан ЛIуп Тимур, «Сату щIын IэнатIэмрэ туризмэмрэ» кафедрэм и унафэщI Беслъэней Эдуард сымэ, Къэбэрдей-Балъкъэр къэрал мэкъумэш академием и студент пажэ- хэм.
Урыс географие зэгухьэныгъэм къарита грантым къыщыгъэлъэгъуахэр ягъэзащIэурэ, Москва къикIа студентхэмрэ КъБКъМУ-м щIэсхэмрэ хэплъащ щIалэгъуалэм нэхъ яфIэгъэщIэгъуэнынкIэ хъуну турист гъуэгуанэхэр къыхэхыным.
ЗэIущIэм хэтахэм РАНХиГС-м спорт, турист IэнатIэм и менеджментымкIэ и факультетым и декан Шойгу Иринэ фIыщIэ хуащIащ, студентхэм я турист зэщIэхъееныгъэм жэрдэмщIакIуэ зэрыхуэхъуам папщIэ.
Туризмэм и унэтIыныгъэщIэр убзыхуным, ар зыхуэдэнум тепсэлъыхьыным мэкъумэш академием щIэсхэм я гъусэу хэтащ РАНХиГС-м къикIа лэжьакIуэ гупым щыщхэу Макаров Дмитрий (3-нэ курсым щIэсщ), Тюркинэ Маринэ, Харченкэ Денис, Шингарёвэ Янэ (4-нэ курс). ЩIалэгъуалэм я мурадщ къыхалъхьа турпроектыщIэр Москва и еджапIэ нэхъыщхьэхэм щIэсхэм гъэщIэгъуэн зэращыхъур зрагъэщIэну.
ХьэщIэхэм Налшык и щIыпIэ дахэхэм зыщрагъэплъыхьащ. Апхуэдэуи ахэр яшащ республикэм и щIыпIэ телъыджэхэми: Шэджэм псыкъелъэхэм, Гуэл ЩхъуантIэхэм, Iуащхьэмахуэ лъапэ.
Европэм и къурш нэхъ лъагэ дыдэр здэщыIэ щIыналъэр зэрызригъэлъэгъуар икъукIэ и гуапэ хъуащ Тищенкэ Александр. Делегацэм и унафэщIым зэрыжиIамкIэ, Александр и адэшхуэр Iуащхьэмахуэ лъапэ деж нэмыцэ-фашист зэрыпхъуакIуэхэм щезэуащ.
Къэралым и турист кластерым и лэжьакIуэ хъуну зызыгъэхьэзыр ныбжьыщIэхэр апхуэдэу хэтащ Урыс географие зэгухьэныгъэм Къэбэрдей-Балъкъэрым щыIэ и щIыналъэ къудамэм щекIуэкIа «стIол хъурейм», къэрал кIуэцI, къэрал щIыб туризмэм теухуауэ щытам.
КIУРАШЫН Заремэ,
КъБКъМУ-м и пресс-IэнатIэм и лэжьакIуэ.
